ઊલટું ફ્રેંકફર્ટની શેરીઓમાં ઓસ્કરનો હુરિયો બોલાવવામાં આવતો હતો, તેના પર પત્થરો ફેંકવામાં આવતા હતા. કામદારોની એક ટોળકી હંમેશા તેની ઠેકડી ઊડાડતી રહેતી હતી અને “યહૂદીઓની સાથે તેને પણ બાળી નાખવો જોઈતો હતો” એવાં ટોણા મારતી રહેતી હતી! ૧૯૬૩માં તેને ‘યહૂદીને ચુંબન કરનાર’ કહીને પજવતા એક ફેક્ટરી કામદારને એણે મુક્કો મારી દીધો હતો! એ કામદારે માર મારવા બાબતે તેની વિરુદ્ધમાં ફરિયાદ નોંધાવી હતી. જર્મન ન્યાયતંત્રમાં સૌથી નીચલા દરજ્જાની સ્થાનિક કોર્ટના જજે ઓસ્કરને લાંબુલચ ભાષણ આપીને નુકસાની ભરપાઈ કરવાનો હુકમ કર્યો હતો. ન્યૂયોર્કના ક્વિન્સ વિસ્તારમાં રહેતા હેનરી રોસનરને એણે પત્રમાં લખેલું, “હું જો એમને સંતોષી નહીં શકું, તો જરૂર આત્મહત્યા કરી લઈશ!”